KIRJALLINEN KYSYMYS E-1327/00 esittäjä(t): Daniel Hannan (PPE-DE) neuvostolle. Työryhmät.



Virallinen lehti nro 113 E , 18/04/2001 s. 0011 - 0012



KIRJALLINEN KYSYMYS E-1327/00 esittäjä(t): Daniel Hannan (PPE-DE) neuvostolle (3. toukokuuta 2000) Aihe: Työryhmät On olemassa satoja eri työryhmiä, joiden tehtävänä on lainsäädännön yhdenmukaistaminen, yhteisen politiikan muotoilu ja yhteisön tavoitteiden edistäminen. Nämä työryhmät on lueteltu vuosittaisessa talousarvioissa ja vuoden 2000 talousarvion osalta ne on lueteltu virallisen lehden sivuilla 480 ja 504 (EYVL L 40, 14.2.2000). Näiden ryhmien toiminnasta ja täsmällisistä päämääristä tiedetään kuitenkin vain vähän. Voisiko neuvosto julkisesti ja samalla avoimuutta lisäten toimittaa yhden kootun tietopaketin (ei sirpaletietoja), jossa on yksityiskohtaista tietoa jokaisesta työryhmästä, ja jossa erityisesti mainitaan 1. kansallisen ja komission edustuksen luonne eri työryhmissä; 2. kokoontumiskertojen määrä viime vuonna; 3. kokousten esityslistoilla olleet asiat; 4. tällä hetkellä esityslistalla olevat asiat; 5. kokoukset, joihin ministerit ovat osallistuneet? Harkitseeko neuvosto sellaisen mekanismin luomista, esimerkiksi Internetin kautta, jonka avulla halukkaat voivat mahdollisimman aikaisin saada tietoja tulevaan lainsäädäntöön liittyvistä asioista? Kysyisin lisäksi toimittaako neuvosto säännöllisesti edellä kohdassa 4 tarkoitettua aineistoa Yhdistyneen kuningaskunnan ala- ja ylähuoneen Eurooppa-asioita käsitteleville valiokunnille sekä Euroopan parlamentin asianomaisille valiokunnille? Vastaus (20. marraskuuta 2000) Arvoisa parlamentin jäsen viittaa kysymyksessään EY:n perustamissopimuksen 202 artiklan mukaisesti perustettaviin komiteoihin, joiden tehtävänä on avustaa komissiota, kun se käyttää toimivaltaansa tiettyjen sääntöjen täytäntöönpanoon. Neuvosto palauttaa mieliin 28 päivänä kesäkuuta 1999 tehdyn neuvoston päätöksen, joka koskee menettelyä komissiolle siirrettyä täytäntöönpanovaltaa käytettäessä. Päätöksessä säädetään, että komissio tiedottaa Euroopan parlamentille säännöllisesti komiteoiden työstä. Tässä tarkoituksessa sille lähetetään komiteoiden kokousten esityslistat, komiteoille toimitetut ehdotukset perustamissopimuksen 251 artiklassa määrättyä menettelyä noudattaen annettujen säädösten täytäntöönpanotoimiksi, äänestystulokset, yhteenveto kokouspöytäkirjoista sekä luettelot viranomaisista ja organisaatioista, joihin jäsenvaltioiden edustajikseen asettamat henkilöt kuuluvat. Euroopan parlamentille tiedotetaan myös kaikista komission neuvostolle toimittamista toteutettavista toimenpiteistä ja toimenpide-ehdotuksista. Neuvosto kehottaa lisäksi arvoisaa parlamentin jäsentä tiedustelemaan suoraan komissiolta, mikä on sen kanta asiakirjojen toimittamiseen. Neuvosto täsmentää, että 28 päivänä kesäkuuta 1999 päivättyä neuvoston päätöstä tehtäessä annetut julistukset asetettiin yleisön saataville neuvoston työjärjestyksen 7 artiklan 1 kohdan 1 alakohdan mukaisesti ja ne ovat luettavissa neuvoston kotisivulla Internetissä. Sitä vastoin neuvoston säädösten avoimuutta koskevia säännöksiä sovelletaan silloin, kun kyseessä ovat komiteat, joiden perustamisesta määrätään itse perussopimuksissa, tai komiteat ja työryhmät, joiden perustamisesta säädetään neuvoston työjärjestyksessä ja joiden tehtävänä on valmistella neuvoston työskentelyä tai antaa neuvostolle lausuntoja. Näin ollen neuvoston 6 päivänä joulukuuta 1999 tekemän päätöksen(1) perusteella neuvoston pääsihteeristö asettaa yleisön saataville Internetiin (http://ue.eu.int) luettelon neuvoston istuntojen ja sen valmistelevien elinten kokousten esityslistaehdotusten kohdista, jotka koskevat neuvoston työjärjestyksen 6 artiklan mukaista neuvoston toimintaa lainsäätäjänä. (1) EYVL L 9, 13.1.2000.